Australian pääministeri Tony Abbott tarjoaa Euroopalle tylyä ratkaisua maahanpyrkijöiden kitkemiseksi Välimerellä.

Välimereen on tänä vuonna hukkunut arviolta yli tuhat ihmistä.

Australian tiukka linja on vähentänyt dramaattisesti maahan saapuvien turvapaikanhakijoiden määrää sekä kuolemia merellä. Kriitikot ovat kuitenkin huomauttaneet, että Australian tulokset on saavutettu sen kustannuksella, että maa rikkoo kansainvälisiä turvapaikkavelvoitteitaan.

Huolimatta tuhansien maahanpyrkijöiden kuolemista Välimerellä monet Euroopan maat ovat olleet haluttomia laajentamaan etsintä- ja pelastustoimia väittäen, että he vain kannustaisivat maahantulijoita yrittämään ylitystä.

Samoilla linjoilla on myös Australian pääministeri Tony Abbott, jolla on tarjota Euroopalle tylyä ratkaisua. Abbottin mielestä Euroopan tulisi seurata hänen hallituksensa esimerkkiä ja käyttää valtioiden sotilasvoimia siirtolaisten käännyttämisessä.

Abbottin mielestä maahanpyrkijät tulee käännyttää heti veneissään takaisin Afrikkaan.

- Ainoa tapa, jolla kuolemantapaukset saadaan loppumaan, on itse asiassa veneiden pysäyttäminen, Abbott ohjeisti.

Abbottin konservatiivihallitus käynnisti sotilasjohtoisen operaation turvapaikanhakijoiden pysäyttämiseksi mereltä käsin ennen kuin nämä ehtivät saapumaan lainkaan Australian maaperälle. Kiistelty toimintatapa on osoittautunut siltä osin menestyksekkääksi, että viimeisen 18 kuukauden aikana Australiaan ei ole virrannut käytännössä lainkaan pakolaisia kuljettavia veneitä. Myöskään kuolemantapauksista ei ole raportoitu.

Muun muassa Italiassa pohditaan tällä hetkellä kohdennettuja iskuja libyalaisia salakuljettajia vastaan. Viime vuosien aikana yli 1 000 ihmistä on pidätetty ihmissalakuljetukseen liittyen, mutta Italian viranomaiset ovat myöntäneet, että suuri osa heistä on vain pikkutekijöitä valtavassa miljoonabisneksessä.

Maahanpyrkijöiden virta Pohjois-Afrikasta Eurooppaan on viime viikkoina kiihtynyt. Viikonloppuisessa laivaturmassa pelätään kuolleen jopa 900 Eurooppaan pyrkijää.

Lähteet: AFP, Daily Mail